Sonde met die bure tydens inperking | Netwerk24
Sonde met die bure tydens inperking
Deur Mizanne Hattingh, Noordwes-Universiteit 07 April 2020 06:00
Bure. Die woordjie is genoeg om jou maagpyn te gee. Gedurende die inperkingstyd leer ken ons mekaar mos goed (beter as wat ek sou wou).
As jy een van die gelukkiges is, sonder probleme met die mense wat langs jou bly, wees innig (en ek bedoel innig) dankbaar.
Kom ek vertel julle van ons bure.
Om van klein na groot te gaan, kom ons begin by die jongste. Die tjommie swem gereeld.
Nee, ek het nie 'n probleem met kinders wat swem en hulself geniet nie – ek het self 'n boetie wat die swembad sy tuiste gedurende isolasie gemaak het.
Waarmee ek wel 'n probleem het, is die wetter se stembande. Hy skree (aanhoudend en onophoudelik) asof iemand hom probeer versuip. En ek weet niemand versuip hom nie, ek het al ondersoek ingestel. Hy weet net nie dat sy gille die hele buurt ontstel nie.
Hy skree (aanhoudend en onophoudelik) asof iemand hom probeer versuip.
Daar is moontlik meer as een kind betrokke, maar een ding is seker – nie een weet waar hulle volumeknoppies is nie. Ek weet ek is nie die enigste een wat 'n broertjie hieraan dood het nie, my vriendin wou al die polisie oor die klein bliksempies langs hulle bel. As dit tog net so maklik was.
Kom ons beweeg aan na Mamma-Buur toe. Die tannie hou van haar ou sigarette en brandewyn. Wel, ek neem aan dis wat dit is. Dis moontlik appelsap. Dan raak sy nou vir jou vies, dames en here.
Die tannie hou van haar ou sigarette en brandwyn.
Soos my ma sal sê, as die voggies vloei dan k*k haar man six-love (verskoon die Grieks). Dan vertel sy vir hom dinge wat sy voorvaders verkeerd gedoen het. Sover kan ek bevestig dat hy haar nie waardeer nie, maar meer inligting sal volg.
Gepraat van haar man, ek het nie 'n probleem met hom soveel soos met sy kitaar nie. Gedurende die inperking verbeel hy hom hy is Neil Diamond. Hy sing sy hart uit (op sy eie noot as jy tussen die lyne kan lees). Dan neem hy homself op en speel dit vir hom terug.
Oom, as vroulief jou buitentoe jaag met daardie kitaar van jou, dan wil die buurt ook nie blootgestel wees aan jou musikale (on)talent nie. Hy moet homself seker op 'n manier besig hou, nes ek myself gaan besig hou deur my boetie se waterkanon op hom los te laat.
Jy wonder dalk waarom ek die bure se probleme so goed ken, hoekom dit vir my nodig is om dit te verwoord. Die rede hiervoor is maklik, as daar vuil wasgoed is – kom maak hulle dit op hul stoep skoon, sommer net hier by die swembad waar die wetter(s) so raas. En laat ek jou vertel, klank trek in hierdie buurt.
Gelukkig is huiskuiers nou van die tafel af, anders het ek moontlik die pellet gun gaan haal wat my oupa vir my boetie gegee het (tong in die kies bedoel, natuurlik).
Mizanne Hattingh studeer BA Kommunikasie aan die Noordwes-Universiteit. Sy kom oorspronklik van Rustenburg af.